title: Provedbena uredba Komisije (EU) 2018/408 оd 15. ožujka 2018. o izmjeni Provedbene uredbe (EU) 2017/1758 o utvrđivanju oblika i sadržaja računovodstvenih podataka koji se dostavljaju Komisiji za potrebe poravnanja računa EFJP-a i EPFRR-a te za potrebe praćenja i predviđanja

text:
               16.3.2018

               HR

               Službeni list Europske unije

               L 74/9

         PROVEDBENA UREDBA KOMISIJE (EU) 2018/408
   оd 15. ožujka 2018.
   o izmjeni Provedbene uredbe (EU) 2017/1758 o utvrđivanju oblika i sadržaja računovodstvenih podataka koji se dostavljaju Komisiji za potrebe poravnanja računa EFJP-a i EPFRR-a te za potrebe praćenja i predviđanja
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 104.,
   budući da:

               (1)

               U Prilogu IV. Provedbenoj uredbi Komisije (EU) 2017/1758 (2) utvrđuje se struktura proračunskih oznaka Europskog poljoprivrednog fonda za ruralni razvoj („EPFRR”) za programsko razdoblje 2014. – 2020.

               (2)

               Uredbom (EU) 2017/2393 (3) Europskog parlamenta i Vijeća izmijenjeno je nekoliko odredbi Uredbe (EU) br. 1305/2013 Europskog parlamenta i Vijeća (4), uključujući one koje se odnose na dodatnu dodjelu i novu kategoriju odstupanja u pogledu stope doprinosa EPFRR-a. Stoga bi u Provedbenoj uredbi (EU) 2017/1758 trebalo odraziti izmjene relevantnih odredbi Uredbe (EU) br. 1305/2013.

               (3)

               Provedbenu uredbu (EU) 2017/1758 trebalo bi stoga na odgovarajući način izmijeniti.

               (4)

               Ova se Uredba primjenjuje od istog dana kao i Uredba (EU) 2017/2393.

               (5)

               Mjere predviđene ovom Uredbom u skladu su s mišljenjem Odbora za poljoprivredne fondove,

         DONIJELA JE OVU UREDBU:
   Članak 1.
   U trećoj tablici Priloga IV. Provedbenoj uredbi (EU) 2017/1758 točka 1.2. „struktura proračunskih oznaka”, u kojoj se utvrđuje druga znamenka „RRR” kombinacije članaka na temelju kojih je utvrđena najviša stopa doprinosa iz EPFRR-a, mijenja se kako slijedi:

               1.

               redak za oznaku 6 zamjenjuje se sljedećim:

                           „6

                           članak 59. stavak 4. točka (f)

                           Dodatna dodjela za Irsku, Portugal i Cipar”

               2.

               Dodaje se sljedeći redak:

                           „8

                           članak 59. stavak 4. točka (h)

                           Stopa doprinosa iz članka 39.a stavka 13. Uredbe (EU) br. 1303/2013 za financijski instrument iz članka 38. stavka 1. točke (c) te uredbe”

         Članak 2.
   Ova Uredba stupa na snagu sedmog dana od dana objave u Službenom listu Europske unije.
   Primjenjuje se od 1. siječnja 2018.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. ožujka 2018.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 549.

      (2)  Provedbena uredba Komisije (EU) 2017/1758 оd 27. rujna 2017. o utvrđivanju oblika i sadržaja računovodstvenih podataka koji se dostavljaju Komisiji za potrebe poravnanja računa EFJP-a i EPFRR-a te za potrebe praćenja i predviđanja (SL L 250, 28.9.2017., str. 1.).

      (3)  Uredba (EU) 2017/2393 Europskog parlamenta i Vijeća od 13. prosinca 2017. o izmjeni uredaba (EU) br. 1305/2013 o potpori ruralnom razvoju iz Europskoga poljoprivrednog fonda za ruralni razvoj (EPFRR), (EU) br. 1306/2013 o financiranju, upravljanju i nadzoru zajedničke poljoprivredne politike, (EU) br. 1307/2013 o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike, (EU) br. 1308/2013 o uspostavljanju zajedničke organizacije tržišta poljoprivrednih proizvoda i (EU) br. 652/2014 o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal (SL L 350, 29.12.2017., str. 15.).

      (4)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).


title: Provedbena uredba Komisije (EU) 2018/406 оd 2. ožujka 2018. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Amêndoa Coberta de Moncorvo” (ZOZP))

text:
               16.3.2018

               HR

               Službeni list Europske unije

               L 74/5

         PROVEDBENA UREDBA KOMISIJE (EU) 2018/406
   оd 2. ožujka 2018.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Amêndoa Coberta de Moncorvo” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Portugala za upis naziva „Amêndoa Coberta de Moncorvo” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Amêndoa Coberta de Moncorvo” potrebno je upisati u registar,

         DONIJELA JE OVU UREDBU:
   Članak 1.
   Naziv „Amêndoa Coberta de Moncorvo” (ZOZP) upisuje se u registar.
   Naziv iz prvog stavka odnosi se na proizvod iz razreda 2.3. Kruh, fino pecivo, kolači, slastice, keksi i drugi pekarski proizvodi iz Priloga XI. Provedbenoj uredbi Komisije (EU) br. 668/2014 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. ožujka 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  SL C 391, 18.11.2017., str. 11.

      (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2018/407 оd 14. ožujka 2018. o razvrstavanju određene robe u kombiniranu nomenklaturu

text:
               16.3.2018

               HR

               Službeni list Europske unije

               L 74/6

         PROVEDBENA UREDBA KOMISIJE (EU) 2018/407
   оd 14. ožujka 2018.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:

               (1)

               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

               (2)

               Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

               (3)

               U skladu s navedenim općim pravilima robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2..

               (4)

               Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

               (5)

               Mjere predviđene u ovoj Uredbi u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. ožujka 2018.

            Za Komisiju,

            u ime predsjednika,

         Stephen QUEST

            Glavni direktor

            Glavna uprava za oporezivanje i carinsku uniju

      (1)  SL L 269, 10.10.2013., str. 1.

      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

      PRILOG

                  Opis robe

                  Razvrstavanje (oznaka KN)

                  Obrazloženje

                  (1)

                  (2)

                  (3)

                  Proizvod pod nazivom „smeđa taljena troska aluminijeva oksida” koji je nusproizvod dobiven tijekom proizvodnje običnog elektrokorunda u električnim pećima.
                  Proizvod se sastoji od sljedećih sastojaka (maseni udio u %):

                  7202 29 90

                  Razvrstavanje se utvrđuje u skladu s općim pravilima 1. i 6. za tumačenje kombinirane nomenklature, napomenom 3. (a) uz poglavlje 26., napomenom 1. (c) uz poglavlje 72., napomenom 2. za podbrojeve uz poglavlje 72. i tekstom oznaka KN 7202 , 7202 29  i 7202 29 90 .
                  Razvrstavanje u tarifni broj 2620  isključeno je jer proizvod ne ispunjava zahtjeve iz napomene 3. (a) uz poglavlje 26.
                  Kemijski sastav tog proizvoda ispunjava zahtjeve iz napomene 1. (c) uz poglavlje 72 kojom se definiraju feroslitine i napomene 2. za podbrojeve uz poglavlje 72., kojom se definiraju feroslitine iz tarifnog broja 7202 .
                  Dvije bitne značajke tog proizvoda su upotreba tog proizvoda u gravimetrijskom odvajanju rudača i njegova priprema u električnim pećima, koje su ujedno u skladu s opisom feroslitina (vidjeti i Objašnjenja harmoniziranog sustava uz tarifni broj 7202 , četvrti i šesti stavak).
                  Zbog kemijskog sastava proizvoda koji omogućuje njegovu uporabu u gravimetrijskom odvajanju metalnih rudača selektivnom flotacijom, proizvod se razvrstava u tarifni broj 7202  kao feroslitina.
                  Proizvod se stoga razvrstava u oznaku KN 7202 29 90  kao ostale ferosilicijeve slitine.

                              —

                              željezo

                  75

                              —

                              silicij

                  15

                              —

                              titanij

                  5

                              —

                              aluminij

                  3

                              —

                              ostali metali

                  2

                  Proizvod se upotrebljava za koncentriranje metalnih rudača selektivnom flotacijom u postupku gravimetrijskog odvajanja.


title: Provedbena uredba Vijeća (EU) 2018/420 od 19. ožujka 2018. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
               19.3.2018

               HR

               Službeni list Europske unije

               LI 75/1

         PROVEDBENA UREDBA VIJEĆA (EU) 2018/420
   od 19. ožujka 2018.
   o provedbi Uredbe (EU) br. 36/2012 o mjerama ograničavanja s obzirom na stanje u Siriji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i stavljanju izvan snage Uredbe (EU) br. 442/2011 (1), a posebno njezin članak 32. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. siječnja 2012. donijelo Uredbu (EU) br. 36/2012.

               (2)

               Imajući u vidu težinu situacije u Siriji, osobito upotrebu kemijskog oružja od strane sirijskog režima i njegovu umiješanost u širenje kemijskog oružja, četiri bi osobe trebalo dodati na popis fizičkih i pravnih osoba, subjekata ili tijela koji podliježu mjerama ograničavanja iz Priloga II. Uredbi (EU) br. 36/2012.

               (3)

               Prilog II. Uredbi (EU) br. 36/2012 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. ožujka 2018.

            Za Vijeće

            Predsjednica

         F. MOGHERINI

      (1)  SL L 16, 19.1.2012., str. 1.

      PRILOG
      Sljedeće osobe dodaju se na popis naveden u odjeljku A. (Osobe) Priloga II. Uredbi (EU) br. 36/2012:

                     Naziv

                     Identifikacijski podaci

                     Razlozi

                     Datum uvrštenja na popis

                     „260.

                     Yusuf Ajeeb
                     (također poznat kao:; Yousef; Ajib)

                     Brigadni general; liječnik; voditelj Ureda za sigurnost, Centar za znanstvene studije i istraživanja (Scientific Studies and Research Centre, SSRC)
                     Adresa: Scientific Studies and Research Centre (SSRC) Barzeh Street, PO Box 4470, Damask

                     Ima čin brigadnog generala, viši je časnik sirijskih oružanih snaga, dužnost obnaša nakon svibnja 2011. Od 2012. zapovjednik je sigurnosti Centra za znanstvene studije i istraživanja (SSRC) koji je uključen u sektor za širenje kemijskog oružja. Zbog svojeg vodećeg položaja zapovjednika sigurnosti SSRC-a povezan je sa subjektom SSRC koji je uvršten na popis.

                     19.3.2018.

                     261.

                     Maher Sulaiman
                     (također poznat kao:; Mahir; Suleiman)

                     Liječnik; direktor Visokog učilišta za primijenjene znanosti i tehnologiju (Higher Institute for Applied Sciences and Technology)
                     Adresa: Higher Institute for Applied Sciences and Technology (HIAST), P.O. Box 31983, Damask

                     Direktor Visokog učilišta za primijenjene znanosti i tehnologiju (HIAST) koje osigurava izobrazbu i pruža potporu u sklopu sirijskog sektora za širenje kemijskog oružja. Zbog svojeg vodećeg položaja na HIAST-u, koji je pridružen Centru za znanstvene studije i istraživanja (SSRC) i njegova podružnica, povezan je s HIAST-om i SSRC-om koji su uvršteni na popis.

                     19.3.2018.

                     262.

                     Salam Tohme
                     (također poznat kao:; Salim; Taame, Ta'mah, Toumah)

                     Liječnik; zamjenik glavnog direktora, Centar za znanstvene studije i istraživanja (SSRC)
                     Adresa: Scientific Studies and Research Centre (SSRC) Barzeh Street, PO Box 4470, Damask

                     Zamjenik glavnog direktora Centra za znanstvene studije i istraživanja (SSRC) koji je odgovoran za razvoj i proizvodnju nekonvencionalnog oružja, uključujući kemijsko oružje, te raketa za njihovu isporuku. Zbog svojeg vodećeg položaja u SSRC-u povezan je sa subjektom SSRC koji je uvršten na popis.

                     19.3.2018.

                     263.

                     Zuhair Fadhlun
                     (također poznat kao:; Zoher; Fadloun, Fadhloun)

                     Voditelj Instituta 3000 (također poznat kao Institut 5000), Centar za znanstvene studije i istraživanja (SSRC)
                     Adresa: Scientific Studies and Research Centre (SSRC) Barzeh Street, P.O. Box 4470, Damask

                     Direktor podružnice Centra za znanstvene studije i istraživanja (SSRC) koja je poznata kao Institut 3000 (također poznata kao Institut 5000). U toj je ulozi odgovoran za projekte povezane s kemijskim oružjem, uključujući proizvodnju kemijskih sredstava i streljiva. Zbog svojeg vodećeg položaja u SSRC-u povezan je sa subjektom SSRC koji je uvršten na popis.

                     19.3.2018.”


title: Provedbena uredba Komisije (EU) 2018/456 оd 19. ožujka 2018. o utvrđivanju faza postupka savjetovanja za utvrđivanje statusa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (Tekst značajan za EGP. )

text:
                  20.3.2018

                  HR

                  Službeni list Europske unije

                  L 77/6

            PROVEDBENA UREDBA KOMISIJE (EU) 2018/456
      оd 19. ožujka 2018.
      o utvrđivanju faza postupka savjetovanja za utvrđivanje statusa nove hrane u skladu s Uredbom (EU) 2015/2283 Europskog parlamenta i Vijeća o novoj hrani
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 4.,
      budući da:

                  (1)

                  Uredbom (EU) 2015/2283 utvrđena su pravila o stavljanju na tržište i uporabi nove hrane u Uniji.

                  (2)

                  Člankom 4. Uredbe (EU) 2015/2283 utvrđena su temeljna načela postupka za utvrđivanje statusa nove hrane. Stavkom 1. tog članka utvrđen je zahtjev da subjekti u poslovanju s hranom provjeravaju je li hrana koju namjeravaju staviti na tržište unutar Unije obuhvaćena područjem primjene ove Uredbe.

                  (3)

                  Kako bi se za određenu hranu utvrdio status nove hrane, trebalo bi podnijeti zahtjev za savjetovanje. Države članice trebale bi provjeriti valjanost tih zahtjeva. Stoga je potrebno utvrditi pravila za postupak provjere.

                  (4)

                  Pravila bi trebalo utvrditi kako bi se osiguralo da zahtjevi za savjetovanje u svrhu utvrđivanja statusa nove hrane sadržavaju sve podatke potrebne za evaluaciju od strane države članice.

                  (5)

                  Kako bi se osiguralo da su subjekti u poslovanju s hranom i javnost informirani o statusu nove hrane, informacije o statusu nove hrane trebale bi biti javno dostupne.

                  (6)

                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

            DONIJELA JE OVU UREDBU:
      Članak 1.
      Područje primjene i predmet
      Ovom Uredbom utvrđuju se pravila za provedbu članka 4. Uredbe (EU) 2015/2283 u pogledu faza postupka savjetovanja u svrhu utvrđivanja je li određena hrana obuhvaćena područjem primjene ove Uredbe.
      Članak 2.
      Definicije
      Uz definicije utvrđene Uredbom (EZ) br. 178/2002 Europskog parlamenta i Vijeća (2) i Uredbom (EU) 2015/2283, primjenjuju se i sljedeće definicije:

                  (a)

                  „zahtjev za savjetovanje” znači zahtjev subjekta u poslovanju s hranom državi članici primateljici da utvrdi status nove hrane za određenu hranu;

                  (b)

                  „država članica primateljica” znači prva država članica u kojoj subjekt u poslovanju s hranom namjerava staviti određenu hranu na tržište.

            Članak 3.
      Podnošenje zahtjeva za savjetovanje
      1.   Subjekt u poslovanju s hranom savjetuje se s državom članicom primateljicom u skladu s člankom 4. stavkom 2. Uredbe (EU) 2015/2283 podnošenjem zahtjeva za savjetovanje toj državi članici.
      2.   Ako subjekt u poslovanju s hranom namjerava staviti određenu novu hranu na tržište u nekoliko država članica istodobno, on zahtjev za savjetovanje podnosi samo jednoj od tih država članica.
      Članak 4.
      Sadržaj i prezentacija zahtjeva za savjetovanje
      1.   Zahtjev za savjetovanje podnosi se u elektroničkom obliku državi članici primateljici i sadržava sljedeće:

                  (a)

                  popratno pismo;

                  (b)

                  tehničku dokumentaciju;

                  (c)

                  popratnu dokumentaciju;

                  (d)

                  popratno objašnjenje svrhe i relevantnosti podnesene dokumentacije.

            2.   Popratno pismo iz stavka 1. točke (a) sastavlja se u skladu s obrascem iz Priloga I.
      3.   Tehnička dokumentacija iz stavka 1. točke (b) sadržava neophodne informacije na temelju kojih država članica primateljica može donijeti odluku o statusu nove hrane, a sastavlja se u skladu s obrascem iz Priloga II.
      4.   Odstupajući od stavka 3., podnositelj nije obvezan dostaviti sve elemente na koje se upućuje u Prilogu II. ako je za svaki od elemenata koji nedostaju dostavio odgovarajuće obrazloženje.
      Članak 5.
      Postupak provjere valjanosti zahtjeva za savjetovanje
      1.   Država članica primateljica bez odlaganja provjerava je li zahtjev za savjetovanje u skladu sa zahtjevima iz članka 4.
      2.   Ako subjekt u poslovanju s hranom u zahtjevu za savjetovanje dostavi nepotpune informacije, država članica primateljica zatražit će od subjekta u poslovanju s hranom da dostavi dodatne informacije ili da dostavi relevantnu ažuriranu verziju zahtjeva za savjetovanje u roku koji utvrđuje država članica primateljica.
      3.   Zahtjev za savjetovanje smatra se nevaljanim ako:

                  (a)

                  subjekt u poslovanju s hranom ne dostavi zatražene dodatne informacije ili ažuriranu verziju zahtjeva za savjetovanje u roku koji je utvrdila država članica primateljica;

                  (b)

                  dostavljene dodatne informacije nisu dovoljne za zaključak da je zahtjev za savjetovanje valjan.

            4.   Država članica primateljica odlučuje o valjanosti zahtjeva za savjetovanje i o svojoj odluci bez odlaganja obavještava subjekta u poslovanju s hranom, druge države članice i Komisiju. Ako zahtjev za savjetovanje smatra nevaljanim, država članica primateljica dužna je navesti razloge za taj zaključak.
      Članak 6.
      Postupak evaluacije valjanog zahtjeva za savjetovanje
      1.   Država članica primateljica dužna je donijeti odluku o statusu nove hrane za određenu hranu u roku od četiri mjeseca od datuma donošenja odluke o valjanosti zahtjeva za savjetovanje.
      2.   Ako država članica primateljica utvrdi da činjenice kojima raspolaže nisu dovoljne za donošenje odluke o statusu nove hrane za određenu hranu, ona može od subjekta u poslovanju s hranom zatražiti da dostavi dodatne informacije. Rok za ispunjenje tog zahtjeva donosi se u dogovoru sa subjektom u poslovanju s hranom.
      Država članica primateljica može se savjetovati s drugim državama članicama i Komisijom.
      3.   Ne dovodeći u pitanje članak 4., zahtjev za dodatne informacije iz stavka 2. ne smije rezultirati produljenjem roka iz stavka 1.
      4.   U opravdanim slučajevima država članica primateljica može produljiti rok iz stavka 1. za najviše četiri mjeseca. Država članica primateljica o toj odluci obavještava subjekta u poslovanju s hranom, druge države članice i Komisiju i dužna ju je obrazložiti.
      5.   Nakon donošenja odluke o statusu nove hrane za određenu hranu, država članica primateljica dužna je o svojoj odluci bez odlaganja obavijestiti subjekta u poslovanju s hranom, druge države članice i Komisiju i dati obrazloženje svoje odluke u skladu s člankom 7. ove Uredbe.
      Članak 7.
      Informacije o statusu nove hrane i objavljivanje
      1.   Obavijest iz članka 6. stavka 5. ove Uredbe uključuje sljedeće:

                  (a)

                  naziv i opis predmetne nove hrane;

                  (b)

                  izjavu u kojoj je navedeno da je predmetna hrana nova, ili da nije nova, ili da samo u dodacima prehrani nije nova;

                  (c)

                  razloge kojima se obrazlaže izjava iz točke (b);

                  (d)

                  ako predmetna hrana jest nova hrana, najprimjereniju kategoriju hrane kojoj predmetna hrana pripada u skladu s člankom 3. stavkom 2. Uredbe (EU) 2015/2283.

            2.   Komisija tu informaciju o statusu nove hrane bez odlaganja objavljuje na svojim internetskim stranicama.
      Članak 8.
      Nadležna tijela država članica
      Države članice Komisiji dostavljaju kontaktne podatke nacionalnih nadležnih tijela odnosno kontaktnih točaka uspostavljenih za potrebe ove Uredbe do 1. ožujka 2018.
      Komisija te kontaktne podatke objavljuje na svojim internetskim stranicama najkasnije do 1. svibnja 2018.
      Članak 9.
      Povjerljivost
      1.   Subjekt u poslovanju s hranom može od države članice primateljice zatražiti povjerljivo postupanje s određenim informacijama koje je dostavio u sklopu zahtjeva za savjetovanje ako bi se otkrivanjem takvih informacija mogla nanijeti šteta njegovu položaju na tržištu.
      2.   Za potrebe stavka 1. subjekt u poslovanju s hranom državi članici primateljici navodi dijelove dostavljenih informacija za koje želi povjerljivo postupanje i dostavlja sve potrebne pojedinosti kako bi potkrijepio svoj zahtjev za povjerljivost.
      3.   Država članica primateljica obavještava subjekta u poslovanju s hranom o svojem stajalištu o tome koji dijelovi informacija trebaju ostati povjerljivi.
      Međutim, povjerljivost se ne primjenjuje na sljedeće informacije:

                  (a)

                  ime i adresa podnositelja prijave;

                  (b)

                  naziv i opis hrane;

                  (c)

                  sažetak studija koje je podnio podnositelj zahtjeva;

                  (d)

                  ako je primjereno, metoda ili metode analize;

            4.   U slučaju savjetovanja s drugim državama članicama u skladu s člankom 6. stavkom 2. drugim podstavkom, država članica primateljica obavještava Komisiju i države članice o svojem stajalištu u pogledu povjerljivosti zahtjeva za savjetovanje.
      5.   Nakon primitka obavijesti iz stavka 3. subjekt u poslovanju s hranom može povući svoj zahtjev za savjetovanje u roku od tri tjedna, tijekom kojih se poštuje povjerljivost dostavljenih informacija.
      6.   Komisija i države članice poduzimaju potrebne mjere kako bi osigurale odgovarajuću povjerljivost informacija iz stavka 3. primljenih u skladu s ovom Uredbom, osim informacija koje se moraju objaviti radi zaštite zdravlja ljudi.
      7.   Ako subjekt u poslovanju s hranom povuče svoj zahtjev za savjetovanje u skladu sa stavkom 5., ni Komisija ni države članice ne otkrivaju informacije za koje je subjekt u poslovanju s hranom zatražio povjerljivo postupanje u skladu sa stavkom 1.
      8.   Primjena stavaka od 1. do 7. ne utječe na razmjenu informacija između Komisije i država članica koja je neophodna za razmatranje zahtjeva za savjetovanje podnesenih u skladu s ovom Uredbom.
      Članak 10.
      Stupanje na snagu i primjena
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 19. ožujka 2018.

               Za Komisiju

               Predsjednik

            Jean-Claude JUNCKER

         (1)  SL L 327, 11.12.2015., str. 1.

         (2)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

         PRILOG I.

            OBRAZAC POPRATNOG PISMA UZ ZAHTJEV ZA SAVJETOVANJE U SVRHU UTVRĐIVANJA STATUSA NOVE HRANE

            Nadležno tijelo države članice:

         Datum: …
         Predmet: Zahtjev za savjetovanje u svrhu utvrđivanja statusa nove hrane za …
         …
         Subjekt(i) u poslovanju s hranom/stranka koja se savjetuje:
         Društvo: …
         Adresa: …
         Broj telefona: …
         E-pošta: …
         Osoba za kontakt: …
         podnosi (podnose) ovaj zahtjev za savjetovanje u svrhu utvrđivanja statusa nove hrane za …
         S poštovanjem,
         Potpis …
         Privici:

                     ☐

                     Tehnička dokumentacija

                     ☐

                     Dokumenti kojima se potkrepljuje zahtjev za savjetovanje

                     ☐

                     Popratno objašnjenje

         PRILOG II.

            OBRAZAC ZA TEHNIČKU DOKUMENTACIJU

         U popratnom objašnjenju treba objasniti vezu između pojedinačnih informacija, osobito u pogledu činjenica prezentiranih da bi se potkrijepila uporaba za prehranu ljudi u znatnoj mjeri unutar Unije prije 15. svibnja 1997., ako se moraju razmotriti dokumenti iz niza izvora da bi se donijela odluka.
         Ako su za utvrđivanje statusa nove hrane relevantni samo dijelovi dokumenata, ti dijelovi moraju se istaknuti.
         Za sve vrste hrane, odjeljak 1. mora biti popunjen.
         Za ekstrakte, uz odjeljak 1. mora biti popunjen i odjeljak 2.
         Za hranu koja je rezultat proizvodnog postupka koji se unutar Unije nije upotrebljavao za proizvodnju hrane prije 15. svibnja 1997. moraju biti popunjeni odjeljak 1. (točke od 1. do 3. i točka 7.) i odjeljak 3.

            Odjeljak 1.: Sve vrste hrane (za hranu koja je rezultat proizvodnog postupka koji se unutar Unije nije upotrebljavao za proizvodnju hrane prije 15. svibnja 1997. samo točke od 1. do 3. i točka 7.)

                                    1.

                                 Opis hrane

                                 1.1.

                                 Naziv hrane

                                 1.2.

                                 Detaljan opis hrane, uključujući informacije o tome sastoji li se hrana od sintetiziranih nanomaterijala na koje se upućuje u članku 3. stavku 2. točki (a) podtočkama viii. i ix. Uredbe (EU) 2015/2283 (1)

                                 1.3.

                                 Predložena kategorija kojoj pripada nova hrana u skladu s člankom 3. stavkom 2. točkom (a) Uredbe (EU) 2015/2283, ako je primjenjivo

                                    2.

                                 Daljnja karakterizacija hrane i/ili izvora hrane (ako je relevantno)

               A   Organizmi (mikroorganizmi, gljive, alge, biljke, životinje)

                                 2.1.

                                 Taksonomski naziv (puni latinski naziv s imenom autora)

                                 2.2.

                                 Sinonimi, drugi nazivi, ako je primjenjivo

                                 2.3.

                                 Specifikacija na koji se dio organizma odnosi uporaba za prehranu ljudi unutar Unije prije 15. svibnja 1997., ako je primjenjivo

                                 2.4.

                                 Specifikacija u pogledu čistoće/koncentracije

               B   Kemijske tvari

                                 2.5.

                                 CAS broj(evi) (ako su dodijeljeni)

                                 2.6.

                                 Kemijski naziv(i) prema pravilima nomenklature IUPAC

                                 2.7.

                                 Sinonimi, trgovački naziv, uobičajeni naziv, ako je primjenjivo

                                 2.8.

                                 Molekularna formula i strukturna formula

                                 2.9.

                                 Specifikacija u pogledu čistoće/koncentracije

                                    3.

                                 Uvjeti primjene

                                 3.1.

                                 Za koju je vrstu uporabe hrana namijenjena?

                                 3.2.

                                 U kojoj će se vrsti ili vrstama proizvoda hrana upotrebljavati?

                                 3.3.

                                 Razina/koncentracija (ili raspon razinâ) u proizvodu (proizvodima) u kojima će se hrana upotrebljavati

                                    4.

                                 Proizvodni postupak

                                 4.1.

                                 Detaljan opis proizvodnog postupka. Kako bi se opisao proizvodni postupak treba uključiti dijagram toka postupka.

                                    5.

                                 Povijest uporabe predmetne hrane za prehranu ljudi prije 15. svibnja 1997. unutar Unije

                                 5.1.

                                 U kojoj mjeri se predmetna hrana konzumirala u znatnoj mjeri u cijeloj Uniji prije 15. svibnja 1997.? Navode se pojedinosti.

                                 5.2.

                                 U kojoj mjeri se predmetna hrana konzumirala u znatnoj mjeri u jednoj državi članici prije 15. svibnja 1997.? Navode se pojedinosti.

                                 5.3.

                                 Je li se u Uniji prije 15. svibnja 1997. predmetna hrana konzumirala samo na regionalnoj ili lokalnoj razini? Navode se pojedinosti.

                                 5.4.

                                 Je li predmetna hrana prije 15. svibnja 1997. u Uniji bila dostupna kao sastojak namijenjen specifičnoj ciljnoj populaciji (npr. hrana za posebne medicinske potrebe)? Navode se pojedinosti.

                                    6.

                                 Savjetovanje o dostupnosti u Uniji
                                 Ako subjekt u poslovanju s hranom nije siguran jesu li informacije kojima raspolaže dovoljne za dokazivanje da se unutar Unije predmetna hrana u znatnoj mjeri koristila za prehranu ljudi prije 15. svibnja 1997., može se savjetovati s drugim subjektima u poslovanju s hranom ili s udruženjima subjekata u poslovanju s hranom kako bi prikupio dovoljno informacija.

                                 6.1.

                                 Jesu li konzultirani drugi subjekti u poslovanju s hranom ili udruženja subjekata u poslovanju s hranom? Navode se pojedinosti.

                                 6.2.

                                 Je li predmetna hrana trenutačno dostupna na tržištu unutar Unije? Navode se pojedinosti.

                                    7.

                                 Dodatne informacije

                                 7.1.

                                 Postoje li informacije o tome da se predmetni proizvod unutar Unije koristi kao medicinski proizvod u skladu s Direktivom 2001/83/EZ (2)?

                                 7.2.

                                 Postoje li informacije koje bi bile korisne pri utvrđivanju statusa nove hrane? Navode se sve relevantne informacije, čak i ako nisu izričito zatražene.

            Odjeljak 2.: Ekstrakti

                                    8.

                                 Ekstrakti

                                 8.1.

                                 Daljnje pojedinosti o izvornim sirovinama za ekstrakt, ako nisu navedene u odjeljku 1. Navode se pojedinosti.

                                 8.2.

                                 Specifikacija ekstrakta Navode se pojedinosti.

                                 8.3.

                                 Ako se ekstrakt dobiva iz hrane, hoće li unos bilo koje komponente ekstrakta u predmetnoj hrani biti veći od unosa tih komponenti pri konzumaciji izvorne hrane kao takve? Navode se pojedinosti.

            Odjeljak 3.: Hrana koja je rezultat proizvodnog postupka koji se prije 15. svibnja 1997. nije upotrebljavao za proizvodnju hrane unutar Unije

                                    9.

                                 Proizvodni postupak

                                 9.1.

                                 Detaljan opis proizvodnog postupka. Kako bi se opisao proizvodni postupak uključiti dijagram toka postupka.

                                 9.2.

                                 Utječe li struktura ili sastav predmetne hrane na njezinu hranjivu vrijednost, metabolizam ili razinu nepoželjnih tvari zbog postupka kojim se hrana pripravlja? Navode se pojedinosti.

                                 9.3.

                                 Proizvodi li se predmetna hrana od sirovine koja se sama po sebi ne konzumira kao dio uobičajene prehrane? Navode se pojedinosti.

                     (1)

                     Uredba (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (SL L 327, 11.12.2015., str. 1).

                     (2)

                     Direktiva 2001/83/EZ Europskog parlamenta i Vijeća od 6. studenoga 2001. o zakoniku Zajednice o lijekovima za humanu primjenu (SL L 311, 28.11.2001., str. 67.).


title: Provedbena uredba Komisije (EU) 2018/460 оd 20. ožujka 2018. o odobravanju stavljanja na tržište florotaninâ iz alge Ecklonia cava kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP. )

text:
               21.3.2018

               HR

               Službeni list Europske unije

               L 78/2

         PROVEDBENA UREDBA KOMISIJE (EU) 2018/460
   оd 20. ožujka 2018.
   o odobravanju stavljanja na tržište florotaninâ iz alge Ecklonia cava kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
   budući da:

               (1)

               Uredbom (EU) 2015/2283 utvrđeno je da se samo nova hrana odobrena i uvrštena u popis Unije može stavljati na tržište u Uniji.

               (2)

               U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom se utvrđuje Unijin popis odobrene nove hrane.

               (3)

               U skladu s člankom 12. Uredbe (EU) 2015/2283 Komisija podnosi nacrt provedbenog akta o stavljanju na tržište Unije nove hrane i o ažuriranju popisa Unije.

               (4)

               U skladu s člankom 35. stavkom 1. Uredbe (EU) 2015/2283 svi zahtjevi za stavljanje nove hrane na tržište u Uniji koji su podneseni državi članici u skladu s člankom 4. Uredbe (EZ) br. 258/97 Europskog parlamenta i Vijeća (3) i za koje nije donesena konačna odluka prije 1. siječnja 2018. tretiraju se kao zahtjevi u skladu s Uredbom (EU) 2015/2283.

               (5)

               Društvo Botamedi Inc. podnijelo je 14. svibnja 2015. nadležnom tijelu Irske zahtjev za stavljanje na tržište Unije florotanina dobivenih iz jestive morske alge Ecklonia cava („florotanini iz alge Ecklonia cava”) kao novog sastojka hrane u smislu članka 1. stavka 2. točke (c) Uredbe (EZ) br. 258/97. Zahtjevom se zatražilo odobrenje uporabe florotanina iz alge Ecklonia cava u dodacima prehrani namijenjenima općoj populaciji, isključujući djecu mlađu od 12 godina.

               (6)

               Iako je zahtjev za stavljanje na tržište Unije florotanina iz alge Ecklonia cava kao nove hrane podnesen u skladu s člankom 4. Uredbe (EZ) br. 258/97, on je u skladu i sa zahtjevima iz Uredbe (EU) 2015/2283.

               (7)

               Nadležno tijelo Irske izdalo je 29. ožujka 2016. izvješće o početnoj procjeni. U tom je izvješću zaključeno da je za florotanine iz alge Ecklonia cava potrebno provesti dodatnu procjenu u skladu s člankom 6. stavkom 3. Uredbe (EZ) br. 258/97.

               (8)

               Komisija je 10. svibnja 2016. to izvješće o početnoj procjeni proslijedila ostalim državama članicama. Države članice su se u propisanom roku od 60 dana iz članka 6. stavka 4. prvog podstavka Uredbe (EZ) br. 258/97 složile s izvješćem o početnoj procjeni koje je izdala Irska.

               (9)

               S obzirom na početno izvješće o procjeni koje je izdala Irska i s kojim su se druge države članice složile, Komisija je 22. srpnja 2016. zatražila od Europske agencije za sigurnost hrane (EFSA) da provede dodatnu procjenu florotanina iz alge Ecklonia cava kao novog sastojka hrane u skladu s Uredbom (EZ) br. 258/97.

               (10)

               EFSA je 20. rujna 2017. donijela „Znanstveno mišljenje o sigurnosti florotanina iz alge Ecklonia cava kao nove hrane u skladu s Uredbom (EZ) br. 258/97” (4). Iako je EFSA to mišljenje izradila i donijela na temelju Uredbe (EZ) br. 258/97, ono je u skladu sa zahtjevima iz članka 11. Uredbe (EU) 2015/2283.

               (11)

               EFSA je u svojem mišljenju naglasila da unos joda iz dodataka prehrani koji sadržavaju florotanine iz alge Ecklonia cava može biti razlog za zabrinutost kod osoba izloženih riziku oboljenja od bolesti štitnjače te da bi kod osoba koje nisu izložene tom riziku, ako uz druge dodatke prehrani koji sadržavaju jod uzimaju i dodatke prehrani koji sadržavaju florotanine iz alge Ecklonia cava, ukupni unos joda mogao prekoračiti gornju granicu utvrđenu za jod (5). Stoga bi dodatke prehrani koji sadržavaju florotanine iz alge Ecklonia cava trebalo na odgovarajući način označiti.

               (12)

               Nadalje, uzimajući u obzir predviđenu uporabu i činjenicu da zahtjev za odobrenje isključuje djecu mlađu od 12 godina, dodatke prehrani koji sadržavaju florotanine iz alge Ecklonia cava trebalo bi i u tom pogledu na odgovarajući način označiti.

               (13)

               Iz toga slijedi da se u mišljenju EFSA-e iznosi dovoljno informacija na temelju kojih se može utvrditi da su florotanini iz alge Ecklonia cava u predloženim uporabama i razinama uporabe, ako se upotrebljavaju kao sastojak u dodacima prehrani, u skladu s kriterijima utvrđenima člankom 12. stavkom 1. Uredbe (EU) 2015/2283.

               (14)

               Direktivom 2002/46/EZ Europskog parlamenta i Vijeća (6) utvrđuju se zahtjevi o dodacima prehrani. Uporabu florotanina iz alge Ecklonia cava trebalo bi odobriti ne dovodeći u pitanje odredbe te direktive.

               (15)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   1.   Florotanini iz alge Ecklonia cava, kako je navedeno u Prilogu ovoj Uredbi, uvrštavaju se u Unijin popis odobrene nove hrane kako je predviđeno člankom 8. Uredbe (EU) 2015/2283.
   2.   Unos u popis Unije iz stavka 1. uključuje uvjete upotrebe i zahtjeve za označivanje utvrđene u Prilogu ovoj Uredbi.
   3.   Odobrenjem iz ovog članka ne dovode se u pitanje odredbe Direktive 2002/46/EZ.
   Članak 2.
   Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. ožujka 2018.

            Za Komisiju

            Predsjednik

         Jean-Claude JUNCKER

      (1)  SL L 327, 11.12.2015., str. 1.

      (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

      (3)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

      (4)  EFSA Journal 2017.; 15(10):5003.

      (5)  Mišljenje Znanstvenog odbora za hranu o prihvatljivoj gornjoj granici unosa joda, 7. listopada 2002.

      (6)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

      PRILOG
      Prilog Provedbenoj uredbi (EU) 2017/2470 mijenja se kako slijedi:

                  1.

                  Sljedeći unos umeće se abecednim redom u tablicu 1. (Odobrena nova hrana):

                              Odobrena nova hrana

                              Uvjeti pod kojima se nova hrana može upotrebljavati

                              Dodatni posebni zahtjevi za označivanje proizvoda

                              Ostali zahtjevi

                              „Florotanini iz alge Ecklonia cava

                                 Određena kategorija hrane

                                 Najveće dopuštene količine

                              Pri označivanju hrane koja sadržava novu hranu navodi se ‚Florotanini iz alge Ecklonia cava’.
                              Na dodacima prehrani koji sadržavaju florotanine iz alge Ecklonia cava navodi se sljedeća izjava:

                                          a)

                                          Ovaj dodatak prehrani ne smiju konzumirati djeca i adolescenati mlađi od dvanaest/četrnaest/osamnaest (*) godina.

                                          b)

                                          Ovaj dodatak prehrani ne smiju konzumirati osobe oboljele od bolesti štitnjače ili osobe koje su svijesne da su izložene riziku razvoja bolesti štitnjače ili za koje je utvrđeno da su u rizičnoj skupini osoba koje bi mogle razviti bolest štitnjače.

                                          c)

                                          Ovaj dodatak prehrani ne smije se konzumirati ako se konzumiraju drugi dodaci prehrani koji sadržavaju jod.

                                          (*)

                                          Ovisno o dobnoj skupini kojoj je dodatak prehrani namijenjen.”

                              Dodaci prehrani u smislu Direktive 2002/46/EZ namijenjeni općoj populaciji, isključujući djecu mlađu od 12 godina

                              163 mg dnevno za adolescente u dobi od 12 do 14 godina;
                              230 mg dnevno za adolescente starije od 14;
                              263 mg dnevno za odrasle.

                  2.

                  Sljedeći unos umeće se abecednim redom u tablicu 2. (Specifikacije):

                              Odobrena nova hrana

                              Specifikacija

                              „Florotanini iz alge Ecklonia cava

                                 Opis/definicija:

                              Florotanini iz alge Ecklonia cava dobivaju se alkoholnom ekstrakcijom iz jestive morske alge Ecklonia cava. Ekstrakt je prah tamnosmeđe boje bogat florotaninima, odnosno polifenolnim spojevima koji su sekundarni metaboliti nekih vrsta smeđih algi.

                                 Svojstva/sastav

                              Sadržaj florotanina: 90 ± 5 %
                              Antioksidacijska aktivnost: > 85 %
                              Vlaga: < 5 %
                              Pepeo: < 5 %

                                 Mikrobiološki kriteriji:

                              Ukupan broj živih stanica: < 3 000  CFU/g
                              Plijesan/kvasac: < 300 CFU/g
                              Koliformi: Negativan test

                                 Salmonella spp.: Negativan test

                                 Staphylococcus aureus: Negativan test

                                 Teški metali i halogeni:

                              Olovo: < 3,0 mg/kg
                              Živa: < 0,1 mg/kg
                              Kadmij: < 3,0 mg/kg
                              Arsen: < 25,0 mg/kg
                              Anorganski arsen: < 0,5 mg/kg
                              Jod: 150,0 – 650,0 mg/kg
                              CFU: jedinice koje tvore kolonije.”


title: Provedbena uredba Komisije (EU) 2018/462 оd 20. ožujka 2018. o odobravanju proširenja uporabe L-ergotioneina kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP. )

text:
               21.3.2018

               HR

               Službeni list Europske unije

               L 78/11

         PROVEDBENA UREDBA KOMISIJE (EU) 2018/462
   оd 20. ožujka 2018.
   o odobravanju proširenja uporabe L-ergotioneina kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
   budući da:

               (1)

               Uredbom (EU) 2015/2283 predviđeno je da se samo nova hrana odobrena i uvrštena u popis Unije može stavljati na tržište u Uniji.

               (2)

               U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom se utvrđuje Unijin popis odobrene nove hrane.

               (3)

               U skladu s člankom 12. Uredbe (EU) 2015/2283 Komisija podnosi nacrt provedbenog akta o stavljanju nove hrane na tržište Unije i o ažuriranju popisa Unije.

               (4)

               Društvo Tetrahedron podnijelo je 25. srpnja 2013. francuskom nadležnom tijelu zahtjev za stavljanje na tržište Unije L-ergotioneina („L-ergotionein”) kao novog sastojka hrane u smislu članka 1. stavka 2. točke (c) Uredbe (EZ) br. 258/97 (3). Zahtjev se odnosio na odobrenje uporabe L-ergotioneina u dodacima prehrani namijenjenima općoj populaciji, osim za trudnice i dojilje, i djeci starijoj od tri godine te u bezalkoholnim pićima, svježim mliječnim proizvodima, napitcima na bazi mlijeka, žitnim pločicama i čokoladi namijenjenima općoj populaciji, osim za trudnice, dojilje, dojenčad i malu djecu.

               (5)

               EFSA je 26. listopada 2016. donijela „Znanstveno mišljenje o sigurnosti L-ergotioneina kao nove hrane u skladu s Uredbom (EZ) br. 258/97” (4). U svojem je mišljenju zaključila da je L-ergotionein siguran u okviru predloženih uporaba i razina uporabe.

               (6)

               Provedbenom odlukom Komisije (EU) 2017/1281 (5) odobreno je, u skladu s Uredbom (EZ) br. 258/97, stavljanje na tržište L-ergotioneina kao novog sastojka hrane koji se upotrebljava u dodacima prehrani namijenjenima općoj populaciji, osim za dojenčad, malu djecu, trudnice i dojilje.

               (7)

               Ovom Provedbenom uredbom obuhvaćaju se preostale uporabe i razine uporabe za koje je podnositelj zahtjeva zatražio odobrenje. Komisija je prije donošenja konačne odluke o sveobuhvatnom području uporabe pokrenula dodatnu procjenu kako bi utvrdila je li za dojenčad, malu djecu, trudnice i dojilje konzumiranje L-ergotioneina, osim u dodacima prehrani, sigurno i u drugim oblicima.

               (8)

               Podnositelj je 26. travnja 2017. obaviješten o dodatnom zahtjevu koji je Komisija uputila EFSA-i i s njime se složio.

               (9)

               Komisija je 19. svibnja 2017. zatražila od EFSA-e da provede dodatnu procjenu sigurnosti za L-ergotionein u bezalkoholnim pićima, svježim mliječnim proizvodima, napitcima na bazi mlijeka, žitnim pločicama i čokoladi namijenjenima trudnicama i dojiljama te dojenčadi i maloj djeci.

               (10)

               U skladu s člankom 35. stavkom 1. Uredbe (EU) 2015/2283 svi zahtjevi za stavljanje nove hrane na tržište u Uniji koji su podneseni državi članici u skladu s člankom 4. Uredbe (EZ) br. 258/97 o novoj hrani i sastojcima nove hrane i za koje nije donesena konačna odluka prije 1. siječnja 2018. tretiraju se kao zahtjevi u skladu s Uredbom (EU) 2015/2283.

               (11)

               EFSA je 25. listopada 2017. donijela „Znanstveno mišljenje o sigurnosti L-ergotioneina” (6). Iako je EFSA to mišljenje izradila i donijela na temelju Uredbe (EZ) br. 258/97, ono je u skladu sa zahtjevima iz članka 11. Uredbe (EU) 2015/2283.

               (12)

               U mišljenju se iznosi dovoljno informacija na temelju kojih se može utvrditi da je, uzimajući u obzir sve skupine stanovništva, uporaba L-ergotioneina kao sastojka u bezalkoholnim pićima, svježim mliječnim proizvodima, napitcima na bazi mlijeka, žitnim pločicama i čokoladnim slasticama u skladu s člankom 12. stavkom 1. Uredbe (EU) 2015/2283.

               (13)

               Uredbom (EU) br. 1308/2013 Europskog parlamenta i Vijeća o uspostavljanju zajedničke organizacije tržišta poljoprivrednih proizvoda (7) utvrđeni su zahtjevi za mlijeko i mliječne proizvode koji se primjenjuju na L-ergotionein ako se upotrebljava kao sastojak u mliječnim proizvodima. U skladu s dijelom III. točkom 2. Priloga VII. L-ergotionein ne može se upotrebljavati u mliječnim proizvodima kako bi se u cijelosti ili djelomično nadomjestio bilo koji sastojak mlijeka. Stoga se uporaba L-ergotioneina kao nove hrane u mliječnim proizvodima mora na odgovarajući način ograničiti.

               (14)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   1.   Unos u Unijin popis odobrene nove hrane kako je predviđeno člankom 8. Uredbe (EU) 2015/2283 koji se odnosi na tvar „L-ergotionein” mijenja se kako je navedeno u Prilogu ovoj Uredbi.
   2.   Unos u popis Unije iz prvog stavka uključuje uvjete uporabe i zahtjeve za označivanje utvrđene u Prilogu ovoj Uredbi.
   Članak 2.
   Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. ožujka 2018.

            Za Komisiju

            Predsjednik

         Jean-Claude JUNCKER

      (1)  SL L 327, 11.12.2015., str. 1.

      (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

      (3)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

      (4)  EFSA Journal 2016.; 14(11):4629

      (5)  Provedbena odluka Komisije (EU) 2017/1281 оd 13. srpnja 2017. o odobravanju stavljanja na tržište L-ergotioneina kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 184, 15.7.2017., str. 65.).

      (6)  EFSA Journal 2017.; 15 (11): 5060.

      (7)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

      PRILOG
      Prilog Provedbenoj uredbi (EU) 2017/2470 mijenja se kako slijedi:
      Unos za „L-ergotionein” u tablici 1. (Odobrena nova hrana) zamjenjuje se sljedećim:

                     Odobrena nova hrana

                     Uvjeti pod kojima se nova hrana može upotrebljavati

                     Dodatni posebni zahtjevi za označivanje proizvoda

                     Ostali zahtjevi

                     „L-ergotionein

                        Određena kategorija hrane

                        Najveće dopuštene količine

                     Pri označivanju hrane koja sadržava novu hranu navodi se „L-ergotionein””

                     Bezalkoholna pića

                     0,025 g/kg

                     Mliječni napitci

                     0,025 g/kg

                     „Svježi” mliječni proizvodi (*)

                     0,040 g/kg

                     Žitne pločice

                     0,2 g/kg

                     Čokoladne slastice

                     0,25 g/kg

                     Dodaci prehrani u smislu Direktive 2002/46/EZ

                     30 mg dnevno za opću populaciju (osim za trudnice i dojilje)
                     20 mg dnevno za djecu stariju od tri godine

                                 (*)

                                 Pri uporabi u mliječnim proizvodima L-ergotionein ne može u cijelosti ili djelomično nadomjestiti bilo koji sastojak mlijeka.


title: Provedbena uredba Vijeća (EU) 2018/465 od 21. ožujka 2018. o provedbi Uredbe (EU) br. 270/2011 o mjerama ograničavanja usmjerenima protiv određenih osoba, subjekata i tijela s obzirom na stanje u Egiptu

text:
               21.3.2018

               HR

               Službeni list Europske unije

               LI 78/1

         PROVEDBENA UREDBA VIJEĆA (EU) 2018/465
   od 21. ožujka 2018.
   o provedbi Uredbe (EU) br. 270/2011 o mjerama ograničavanja usmjerenima protiv određenih osoba, subjekata i tijela s obzirom na stanje u Egiptu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 270/2011 od 21. ožujka 2011. o mjerama ograničavanja usmjerenima protiv određenih osoba, subjekata i tijela s obzirom na stanje u Egiptu (1), a posebno njezin članak 12. stavak 4.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 21. ožujka 2011. donijelo Uredbu (EU) br. 270/2011.

               (2)

               Trebalo bi izmijeniti obrazloženja za četiri osobe uvrštene na popis iz Priloga I. Uredbi (EU) br. 270/2011.

               (3)

               Šest osoba trebalo bi brisati s popisa fizičkih i pravnih osoba, subjekata i tijela iz Priloga I. Uredbi (EU) br. 270/2011.

               (4)

               Prilog I. Uredbi (EU) br. 270/2011 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog I. Uredbi (EU) br. 270/2011 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. ožujka 2018.

            Za Vijeće

            Predsjednica

         E. ZAHARIEVA

      (1)  SL L 76, 22.3.2011., str. 4.

      PRILOG

                  1.

                  U Prilogu I. Uredbi (EU) br. 270/2011 unosi koji se odnose na dolje navedene osobe zamjenjuju se sljedećim unosima:

                              Ime (i bilo kakav alias)

                              Identifikacijski podaci

                              Razlozi za uvrštenje

                              2.

                              „Suzanne Saleh Thabet

                              Supruga Mohameda Hosnija Elsayeda Mubaraka, bivšeg predsjednika Arapske Republike Egipta.
                              Datum rođenja: 28.2.1941.
                              Žena

                              Povezana s Mohamedom Hosnijem Esayedom Mubarakom protiv kojeg su egipatska tijela na temelju Konvencije Ujedinjenih naroda protiv korupcije pokrenula sudski postupak ili postupak povrata imovine slijedom pravomoćne sudske presude za nezakonito prisvajanje državnih sredstava.

                              4.

                              Heidy Mahmoud Magdy Hussein Rasekh

                              Supruga Alaaja Mohameda Elsayeda Mubaraka, sina bivšeg predsjednika Arapske Republike Egipta
                              Datum rođenja: 5.10.1971.
                              Žena

                              Osoba protiv koje su egipatska tijela na temelju Konvencije Ujedinjenih naroda protiv korupcije pokrenula sudski postupak ili postupak povrata imovine slijedom pravomoćne sudske presude za nezakonito prisvajanje državnih sredstava i koja je povezana s Alaajem Mohamedom Hosnijem Esayedom Mubarakom

                              6.

                              Khadiga Mahmoud El Gammal

                              Supruga Gamala Mahameda Hosnija Elsayeda Mubaraka, sina bivšeg predsjednika Arapske Republike Egipta
                              Datum rođenja: 13.10.1982.
                              Žena

                              Osoba protiv koje su egipatska tijela na temelju Konvencije Ujedinjenih naroda protiv korupcije pokrenula sudski postupak ili postupak povrata imovine slijedom pravomoćne sudske presude za nezakonito prisvajanje državnih sredstava i koja je povezana s Gamalom Mohamedom Hosnijem Esayedom Mubarakom

                              19.

                              Elham Sayed Salem Sharshar

                              Supruga Habiba Ibrahima Eladlija
                              Datum rođenja: 23.1.1963.
                              Žena

                              Osoba protiv koje je na temelju Konvencije Ujedinjenih naroda protiv korupcije pokrenut sudski postupak zbog nezakonitog prisvajanja državnih sredstava i koja je povezana s Habibom Ibrahimom Eladlijem.”

                  2.

                  U Prilogu I. Uredbi (EU) br. 270/2011 unosi koji se odnose na sljedeće osobe brišu se:

                              7.

                              Ahmed Abdelaziz Ezz,

                              8.

                              Abla Mohamed Fawzi Ali Ahmed Salama,

                              9.

                              Khadiga Ahmed Ahmed Kamel Yassin,

                              10.

                              Shahinaz Abdel Aziz Abdel Wahab Al Naggar,

                              11.

                              Ahmed Alaeldin Amin Abdemaksoud Elmaghraby,

                              12.

                              Naglaa Abdallah El Gazaerly.


title: Provedbena uredba Komisije (EU) 2018/469 оd 21. ožujka 2018. o odobravanju stavljanja na tržište ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kao nove hrane na temelju Uredbe (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP. )

text:
               22.3.2018

               HR

               Službeni list Europske unije

               L 79/11

         PROVEDBENA UREDBA KOMISIJE (EU) 2018/469
   оd 21. ožujka 2018.
   o odobravanju stavljanja na tržište ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kao nove hrane na temelju Uredbe (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
   budući da:

               (1)

               Uredbom (EU) 2015/2283 predviđeno je da se samo nova hrana odobrena i uvrštena u popis Unije smije stavljati na tržište u Uniji.

               (2)

               Na temelju članka 8. Uredbe (EU) 2015/2283 donesena je Provedbena uredba Komisije (EU) 2017/2470 (2) kojom je utvrđen Unijin popis odobrene nove hrane.

               (3)

               Komisija je na temelju članka 12. Uredbe (EU) 2015/2283 dužna podnijeti nacrt provedbenog akta o stavljanju nove hrane na tržište Unije i ažuriranju popisa Unije.

               (4)

               Na temelju članka 35. stavka 1. Uredbe (EU) 2015/2283 svi zahtjevi za stavljanje nove hrane na tržište Unije koji su podneseni državi članici u skladu s člankom 4. Uredbe (EZ) br. 258/97 Europskog parlamenta i Vijeća (3) i za koje nije donesena konačna odluka prije 1. siječnja 2018. tretiraju se kao zahtjevi u skladu s Uredbom (EU) 2015/2283.

               (5)

               Društvo Naturalendo Tech Co. podnijelo je 13. ožujka 2014. nadležnom tijelu Irske zahtjev za stavljanje na tržište ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kao novog sastojka hrane u smislu članka 1. stavka 2. točke (e) Uredbe (EZ) br. 258/97. Zahtjevom se tražilo odobrenje uporabe nove hrane u dodacima prehrani namijenjenima ženama nakon menopauze.

               (6)

               Zahtjev za stavljanje na tržište Unije ekstrakta triju biljnih korijena (Cynanchum wilfordii Hemsley. Phlomis umbrosa Turcz. i Angelica gigas Nakai) kao nove hrane podnesen je državi članici u skladu s člankom 4. Uredbe (EZ) br. 258/97, a ispunjava i zahtjeve utvrđene u Uredbi (EU) 2015/2283.

               (7)

               Nadležno tijelo Irske izdalo je 29. srpnja 2014. izvješće o početnoj procjeni. U tom je izvješću zaključeno da ekstrakt mješavine triju biljnih korijena ispunjava kriterije za nove sastojke hrane utvrđene u članku 3. stavku 1. Uredbe (EZ) br. 258/97.

               (8)

               Komisija je 15. rujna 2014. izvješće o početnoj procjeni proslijedila ostalim državama članicama. U propisanom roku od 60 dana iz članka 6. stavka 4. prvog podstavka Uredbe (EZ) br. 258/97 ostale države članice uložile su obrazložene prigovore.

               (9)

               S obzirom na prigovore koje su uložile ostale države članice, Komisija se 20. travnja 2015. obratila Europskoj agenciji za sigurnost hrane (EFSA) sa zahtjevom da provede dodatnu procjenu ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kao novog sastojka hrane u skladu s Uredbom (EZ) br. 258/97.

               (10)

               EFSA je 21. rujna 2016. donijela „Znanstveno mišljenje o sigurnosti ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kao nove hrane.” (4). Iako je EFSA to mišljenje izradila i donijela na temelju Uredbe (EZ) br. 258/97, ono je u skladu sa zahtjevima iz članka 11. Uredbe (EU) 2015/2283.

               (11)

               EFSA u mišljenju nije utvrdila neškodljivost ekstrakta mješavine triju biljnih korijena u dodacima prehrani namijenjenima odraslima na najvećoj razini unosa od 514 mg/dan kako je predložio podnositelj zahtjeva, jer bi se tim unosom premašila razina koja se smatra sigurnom (2,5 mg/kg tjelesne mase). No EFSA je ipak zaključila da je ekstrakt mješavine triju biljnih korijena siguran za odrasle osobe ako se dodaje dodacima prehrani u najvećoj dnevnoj dozi od 175 mg koja odgovara sigurnoj razini unosa kod odrasle osobe zadane tjelesne mase od 70 kg.

               (12)

               S obzirom na mišljenje EFSA-e, podnositelj zahtjeva dostavio je dodatne informacije radi ublažavanja zabrinutosti u pogledu sigurnosti. Komisija je 12. siječnja 2017. od EFSA-e zatražila da preispita dodatne informacije u odnosu na znanstveno mišljenje o sigurnosti ekstrakta mješavine triju biljnih korijena. EFSA je 4. travnja 2017. u revidiranom mišljenju o sigurnosti ekstrakta mješavine triju biljnih korijena (5) zaključila da nije potrebno revidirati prvo znanstveno mišljenje doneseno 21. rujna 2016. te je ponovno potvrdila da je ekstrakt mješavine triju biljnih korijena siguran za odrasle osobe ako se dodaje dodacima prehrani u najvećoj dnevnoj dozi od 175 mg.

               (13)

               EFSA je u prvom mišljenju ustvrdila da je rizik od alergijske reakcije na Angelica gigas Nakai sličan onome koji se povezuje s celerom jer obje biljke pripadaju istoj biljnoj porodici (Apiaceae). Budući da je celer hrana koja se na temelju Uredbe (EU) br. 1169/2011 Europskog parlamenta i Vijeća (6) mora označiti kao alergen, novi sastojak hrane potrebno je označiti na odgovarajući način.

               (14)

               U oba se mišljenja navode dostatni razlozi kako bi se utvrdilo da je ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) u predloženim upotrebama i razinama upotrebe ako se upotrebljava kao sastojak u dodacima prehrani u skladu s člankom 12. stavkom 1. Uredbe (EU) 2015/2283.

               (15)

               Uzimajući u obzir predviđenu upotrebu i činjenicu da je zahtjev za izdavanje odobrenja namijenjen samo odraslima, dodatke prehrani koji sadržavaju ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) trebalo bi na odgovarajući način označiti.

               (16)

               Direktivom 2002/46/EZ Europskog parlamenta i Vijeća (7) utvrđeni su zahtjevi za dodatke prehrani. Upotrebu ekstrakta triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) trebalo bi odobriti ne dovodeći u pitanje tu direktivu.

               (17)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   1.   Ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai) kako je navedeno u Prilogu ovoj Uredbi uvrštava se u Unijin popis odobrene nove hrane kako je predviđeno u članku 8. Uredbe (EU) 2015/2283.
   2.   Unos u Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu ovoj Uredbi.
   3.   Odobrenjem iz ovog članka ne dovode se u pitanje odredbe Direktive 2002/46/EZ.
   Članak 2.
   Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. ožujka 2018.

            Za Komisiju

            Predsjednik

         Jean-Claude JUNCKER

      (1)  SL L 327, 11.12.2015., str. 1.

      (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

      (3)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

      (4)  EFSA Journal 2016.;14(10): 4589.

      (5)  EFSA Journal 2017.;15(5): 4778.

      (6)  Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL L 304, 22.11.2011., str. 18.).

      (7)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

      PRILOG
      Prilog Provedbenoj uredbi (EU) 2017/2470 mijenja se kako slijedi:

                  1.

                  Sljedeći unos umeće se abecednim redom u tablicu 1. (Odobrena nova hrana):

                              Odobrena nova hrana

                              Uvjeti pod kojima se nova hrana može upotrebljavati

                              Dodatni posebni zahtjevi za označivanje proizvoda

                              Ostali zahtjevi

                              „Ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai)

                                 Određena kategorija hrane

                                 Najveće dopuštene količine

                              Pri označivanju hrane koja sadržava novu hranu navodi se „ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai)”.
                              Pri označivanju dodataka hrani koji sadržavaju ekstrakt mješavine triju biljnih korijena u neposrednoj blizini popisa sastojaka navodi se izjava u kojoj se navodi da ga ne bi trebali konzumirati pojedinci s utvrđenom alergijom na celer.”

                              Dodaci prehrani u smislu Direktive 2002/46/EZ namijenjeni odrasloj populaciji

                              175 mg na dan

                  2.

                  Sljedeći unos umeće se abecednim redom u tablicu 2. (Specifikacije):

                              Odobrena nova hrana

                              Specifikacija

                              „Ekstrakt triju biljnih korijena (Cynanchum wilfordii Hemsley, Phlomis umbrosa Turcz. i Angelica gigas Nakai)

                                 Opis/definicija:

                              Mješavina triju biljnih korijena jest žućkastosmeđi fini prah dobiven ekstrakcijom toplom vodom, koncentracijom isparavanjem i sušenjem raspršivanjem

                                 Sastav ekstrakta mješavine triju biljnih korijena:

                              Korijen Cynanchum wilfordii: 32,5 % masenog udjela
                              Korijen Phlomis umbrosa: 32,5 % masenog udjela
                              Korijen Angelica gigas: 35,0 % masenog udjela

                                 Specifikacije:

                              Gubitak pri sušenju Najviše 100 mg/g

                                 Analiza:

                              Cimetna kiselina: 0,012 – 0,039 mg/g
                              Shanzhiside metil ester: 0,20 – 1,55 mg/g
                              Nodakenin: 3,35 – 10,61 mg/g
                              Metoksalen: < 3 mg/g
                              Fenoli: 13,0 – 40,0 mg/g
                              Kumarini: 13,0 – 40,0 mg/g
                              Iridoidi: 13,0 – 39,0 mg/g
                              Saponini: 5,0 – 15,5 mg/g

                                 Hranjivi sastojci:

                              Ugljikohidrati: 600 – 880 mg/g
                              Bjelančevine: 70 – 170 mg/g
                              Masti: < 4 mg/g

                                 Mikrobiološki parametri:

                              Ukupan broj živih mikroorganizama: < 5 000  CFU/g
                              Plijesan i kvasac ukupno: < 100 CFU/g
                              Koliformne bakterije: < 10 CFU/g

                                 Salmonela: Negativan nalaz/25 g

                                 Escherichia coli: Negativan nalaz/25 g

                                 Staphylococcus aureus: Negativan nalaz/25 g

                                 Teški metali:

                              Olovo: < 0,65 mg/kg
                              Arsen: < 3,0 mg/kg
                              Živa: < 0,1 mg/kg
                              Kadmij: < 1,0 mg/kg
                              CFU: jedinice koje tvore kolonije”


title: Provedbena uredba Komisije (EU) 2018/481 оd 21. ožujka 2018. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
               23.3.2018

               HR

               Službeni list Europske unije

               L 81/6

         PROVEDBENA UREDBA KOMISIJE (EU) 2018/481
   оd 21. ožujka 2018.
   o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
   uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredbi Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
   budući da:

               (1)

               Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

               (2)

               Iz redovitog praćenja podataka na temelju kojih se određuju reprezentativne cijene za proizvode od mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

               (3)

               Uredbu (EZ) br. 1484/95 stoga bi trebalo na odgovarajući način izmijeniti.

               (4)

               Budući da je potrebno osigurati što skoriju primjenu ove mjere nakon što ažurirani podaci postanu dostupni, ova Uredba treba stupiti na snagu na dan objave,

         DONIJELA JE OVU UREDBU:
   Članak 1.
   Prilog I. Uredbi (EZ) br. 1484/95 zamjenjuje se tekstom iz Priloga ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. ožujka 2018.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 150, 20.5.2014., str. 1.

      (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju dodatnih uvoznih carina u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

      PRILOG
      „
            PRILOG I.

                        Oznaka KN

                        Opis robe

                        Reprezentativna cijena
                        (EUR/100 kg)

                        Jamstvo iz članka 3.
                        (EUR/100 kg)

                        Podrijetlo (1)

                        0207 12 10

                        Trupovi pilića pod nazivom ‚70 % piletina’, smrznuti

                        103,6

                        0

                        AR

                        0207 12 90

                        Trupovi pilića pod nazivom ‚65 % piletina’, smrznuti

                        127,4

                        0

                        AR

                        154,1

                        0

                        BR

                        0207 14 10

                        Rezani dijelovi peradi vrste Gallus domesticus bez kostiju, smrznuti

                        244,2

                        17

                        AR

                        225,0

                        23

                        BR

                        320,2

                        0

                        CL

                        233,5

                        20

                        TH

                        0207 27 10

                        Rezani dijelovi puretine bez kostiju, smrznuti

                        327,6

                        0

                        BR

                        303,4

                        0

                        CL

                        0408 91 80

                        Jaja bez ljuske, sušena

                        368,4

                        0

                        AR

                        1602 32 11

                        Pripravci nekuhane peradi vrste Gallus domesticus

                        240,9

                        14

                        BR

                  ”

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).


title: Provedbena uredba Komisije (EU) 2018/482 оd 22. ožujka 2018. o najvišoj otkupnoj cijeni za obrano mlijeko u prahu za prvi pojedinačni poziv za podnošenje ponuda u okviru natječajnog postupka otvorenog Provedbenom uredbom (EU) 2018/154

text:
               23.3.2018

               HR

               Službeni list Europske unije

               L 81/8

         PROVEDBENA UREDBA KOMISIJE (EU) 2018/482
   оd 22. ožujka 2018.
   o najvišoj otkupnoj cijeni za obrano mlijeko u prahu za prvi pojedinačni poziv za podnošenje ponuda u okviru natječajnog postupka otvorenog Provedbenom uredbom (EU) 2018/154
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (1), a posebno njezin članak 3.,
   budući da:

               (1)

               Provedbenom uredbom Komisije (EU) 2018/154 (2) otvoren je otkup obranog mlijeka u prahu putem natječajnog postupka za razdoblje javne intervencije od 1. ožujka do 30. rujna 2018. u skladu s uvjetima utvrđenima Provedbenom uredbom Komisije (EU) 2016/1240 (3).

               (2)

               U skladu s člankom 14. stavkom 1. Provedbene uredbe (EU) 2016/1240, na temelju ponuda primljenih kao odgovor na pojedinačne pozive za podnošenje ponuda, Komisija mora odrediti najvišu otkupnu cijenu ili odlučiti da neće odrediti najvišu otkupnu cijenu.

               (3)

               U svjetlu ponuda primljenih za prvi pojedinačni poziv za podnošenje ponuda, najvišu otkupnu cijenu ne bi trebalo odrediti.

               (4)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Za prvi pojedinačni poziv za podnošenje ponuda za otkup obranog mlijeka u prahu u okviru natječajnog postupka otvorenog Uredbom (EU) 2018/154, za koji je rok za podnošenje ponuda istekao 20. ožujka 2018., ne određuje se najviša prodajna cijena.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. ožujka 2018.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 346, 20.12.2013., str. 12.

      (2)  Provedbena uredba Komisije (EU) 2018/154 od 30. siječnja 2018. o otvaranju natječajnog postupka za otkup obranog mlijeka u prahu u razdoblju javne intervencije od 1. ožujka do 30. rujna 2018. (SL L 29, 1.2.2018., str. 6.).

      (3)  Provedbena uredba Komisije (EU) 2016/1240 od 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (SL L 206, 30.7.2016., str. 71.)


title: Provedbena uredba Komisije (EU) 2018/497 оd 21. ožujka 2018. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Marrone del Mugello” (ZOZP))

text:
               26.3.2018

               HR

               Službeni list Europske unije

               L 82/2

         PROVEDBENA UREDBA KOMISIJE (EU) 2018/497
   оd 21. ožujka 2018.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Marrone del Mugello” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku zemljopisnog podrijetla „Marrone del Mugello”, registriranu u skladu s Uredbom Komisije (EZ) br. 1263/96 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Marrone del Mugello” (ZOZP).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. ožujka 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Uredba Komisije (EZ) br. 1263/96 od 1. srpnja 1996. o dopuni Priloga Uredbi (EZ) br. 1107/96 o registraciji oznaka zemljopisnog podrijetla i oznaka izvornosti u skladu s postupkom utvrđenim člankom 17. Uredbe (EEZ) br. 2081/92 (SL L 163, 2.7.1996., str. 19.).

      (3)  SL C 413, 5.12.2017., str. 14.


title: Provedbena uredba Komisije (EU) 2018/838 оd 31. svibnja 2018. o razvrstavanju određene robe u kombiniranu nomenklaturu

text:
               7.6.2018

               HR

               Službeni list Europske unije

               L 141/4

         PROVEDBENA UREDBA KOMISIJE (EU) 2018/838
   оd 31. svibnja 2018.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:

               (1)

               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

               (2)

               Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

               (3)

               U skladu s navedenim općim pravilima robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2.

               (4)

               Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

               (5)

               Mjere predviđene u ovoj Uredbi u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
   Članak 2.
   U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. svibnja 2018.

            Za Komisiju,

            u ime predsjednika,

         Stephen QUEST

            Glavni direktor

            Glavna uprava za oporezivanje i carinsku uniju

      (1)  SL L 269, 10.10.2013., str. 1.

      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

      PRILOG

                  Opis robe

                  Razvrstavanje (oznaka KN)

                  Obrazloženje

                  (1)

                  (2)

                  (3)

                  Proizvod koji se sastoji od uloška za jednokratnu upotrebu, koji treba upotrebljavati zajedno s dječjom kahlicom, sastavljenog od plastične vrećice na čijem je dnu pričvršćen višeslojni apsorbirajući podložak izrađen od papira i visokoapsorbirajućeg polimera od poliakrilata u obliku granula.
                  Visokoapsorbirajuće poliakrilatne granule pretvaraju se u gel pri kontaktu s mokraćom.

                  3924 90 00

                  Razvrstavanje se utvrđuje u skladu s općim pravilima 1, 3(b) i 6 za tumačenje kombinirane nomenklature i nazivima oznaka KN 3924  i 3924 90 00 .
                  Isključeno je razvrstavanje u tarifni broj 4818  jer bitnu značajku proizvodu ne daju njegove papirnate komponente, nego visokoapsorbirajući polimer od poliakrilata.
                  Razvrstavanje u tarifni broj 9619  isključeno je jer oblik proizvoda nije oblikom prilagođen ljudskom tijelu (vidjeti i Objašnjenja Harmoniziranog sustava za tarifni broj 9619 ).
                  Proizvod je kombinacija plastične mase i drugih materijala. Proizvod koji je kombinacija plastične mase i drugih materijala razvrstava se u poglavlje 39 ako je zadržao bitnu značajku proizvoda od plastične mase (vidjeti i Objašnjenja Harmoniziranog sustava, opće napomene uz poglavlje 39).
                  Bitnu značajku proizvodu daje visokoapsorbirajući polimer, a za papir se smatra da ima samo funkciju nosača ili ambalaže.
                  Proizvod se stoga razvrstava u oznaku KN 3924 90 00  kao ostali kućanski proizvodi te higijenski ili toaletni proizvodi, od plastičnih masa.